ኢትዮጵያ በመጪው መስከረም የጸጥታው ምክር ቤት ፕሬዝዳንት ትሆናለች 
ኢትዮጵያ በመጪው መስከረም የተባበሩት መንግስታት ድርጅት የጸጥታው ምክር ቤት ፕሬዚዳንት እንደምትሆን የውጭ ጉዳይ ሚኒስቴር አስታወቀ።የውጭ ጉዳይ ሚኒስቴር ቃል አቀባይ አቶ መለስ ዓለም በሳምንታዊ መግለጫቸው እንዳስታወቁት ኢትዮጵያ በመጪው መስከረም የጸጥታውን ምክር ቤት ፕሬዝዳንትነት ከግብጽ ትረከባለች፡፡አገሪቷ  የምክር ቤቱ የወቅቱ ፕሬዚዳንት ሆና መመረጧ ከአገር ገጽታ ግንባታ ባለፈ የዲፕሎማሲ አቅሟን ለማሳደግ እንደሚረዳት  አቶ መለስ ተናግረዋል።በፕሬዝዳንትነት ጊዜዋም ከጳጉሜ 2-3/2009 በአዲስ አበባና መስከረም 10/2010 በኒዮርክ የሚካሄዱትን ስብሰባዎች ትመራለች፡፡በአዲስ አበባ በሚካሄደው የጸጥታው ምክር ቤት ስብሰባ የአፍሪካ ህብረትና የተባበሩት መንግስታት ድርጅት የምክክር መድረክ እንደሚያካሂዱም አቶ መለስ አስታውቀዋል።አስሩ ቋሚና አምስቱ ተለዋጭ የምክር ቤቱ አባላት በአዲስ አበባ ቆይታቸው ከጠቅላይ ሚኒስትር ሃይለማርያም ደሳለኝ ጋር በአህጉራዊ የሰላምና ጸጥታ ጉዳዮች ላይ ይወያያሉ ተብሎ እንደሚጠበቅም አስረድተዋል።በስብሰባው በሶማሊያ፣ደቡብ ሱዳንና በቻድ ሃይቅ ተፋሰስ ወቅታዊ ጉዳዮች ላይ ዝርዝር ውይይት በማካሄድ የመፍትሄ አቅጣጫዎችን ከማቅረብ ባለፈ በአለም ሰላምና ጸጥታ ጉዳዮች ላይም ምክክር እንደሚደረግ ቃል አቀባዩ ተናግረዋል።ኒዮርክ በሚካሄደው ስብሰባም የሰላም ማስከበር ተልዕኮን ከማጠናከር አኳያ በመሪዎች ደረጃ ምክክር እንደሚደረግ ነው አቶ መለስ ያመለከቱት።ስብሰባው በጠቅላይ ሚኒስትር ሃይለማርያም ደሳለኝ የሚመራ ሲሆን የምክር ቤቱ አባላትና በሰላም ተልዕኮ ላይ ተሳትፎ ያላቸው አገራት መሪዎች ይሳተፉበታል።መሪዎቹ የተመድን ያለፉት ሁለት ዓመታት የሰላም ማስከበር ተልዕኮ ይገመገማሉ፤ በቀጣይ በሚሰሩ ስራዎች ላይም ይመክራሉ ብለዋል።ከአፍሪካ አገራት ኢትዮጵያ፣ግብጽና ሴኔጋል የተባበሩት መንግስታት ደርጅት የጸጥታው ምክር ቤት ተለዋጭ አባል አገራት ናቸው።ኢዜአ 